  Майя Бывальцева 1 сюрс 78 гектар мында гурт возёс музъемъёсты шараязы Удмуртиын 2016-тӥ арын. Россиысь гурт возёс удысын лыдъян-гожтон ужрадлы элькунъя нырысь-валысь йылпумъянъёсын 1-тӥ шуркынмонэ тодматӥз Кун статистикая федерал ёзэслэн улосвыл ёзэтэзлэн кивалтӥсез Евгений Данилов. Лыдъян-гожтон улсын подсобной хозяйствоосысь 246 сюрслэсь трос кузёослэсь, кунмуртъёслэн коммерци луисьтэм 474 огазеяськонъёсысьтызы но отчы пырисьтэм участокъёслэн 13 сюрс 600 кузёослэсь ивортон люказы. «Росреестрлэн Удмурт Элькунъя Управлениез ивортэмъя музъемъёслэн огъя быдӟалазы но гурт возёс огазеяськонъёслэн музъемъёссылэн лыдзы 2224,6 сюрс гектар но 1785 сюрс гектар луиз ке, ортчем лыдъян-гожтонъя музъемъёслэн огъя быдӟалазы 1336 сюрс гектар, нош гурт возёс музъемъёслэн 1087,5 сюрс гектар», — пусйиз Евгений Данилов. Росреестрлэн элькунъя Управлениезлэн сётэтъёсыз но ортчем перепись куспын пӧртэмлыкез 40 процент. Удмуртстатлэн кивалтӥсез верамъя, «гурт возёсын лыдъян-гожтон ӧз йылпумъяськы на, али люкам ивортонъёсын ужан мынэ. Гурт возёс огазеяськонъя нырысь-валысь йылпумъянъёс шуркынмонэ лэсьтэмын луозы, нош нырысетӥ нимлыко вакчи йылпумъянъёсты шараялозы 2017-тӥ арын». Ӧрилэн кенешоназ вераськон пуромиз музъемлэн огъя быдӟалаезъя но гурт возёс огазеяськонъёслэн музъемъёссылэн быдӟалаезъя перепись дыръя люкам ивортонъёс пумысен. Кылсярысь, Ижысь гурт возёсъя кун академилэн ректорез Александр Любимов верамъя, «со музъемлэн быдӟалаез гыроно муослэн гинэ луыны быгатэ». «Кун статистика ужзэ оскон вылын радъя. Нокыӵе ужкагазъёсты ми ум куриське, со статистикалэн ужезлэн одӥгез инъетэз. Ваньзэ сое эскероно ке, сое туж чакласькыса лэсьтоно», — ватсаз Евгений Данилов. Гурт возёс удысын лыдъян-гожтон ужрад ортчиз 2016-тӥ арын 1-тӥ пӧсьтолэзьысен 11-тӥ гудырикошконозь. Тегъёс: Удмуртстат Удмуртия гуртвозёс  